Магдалена Малеева

Магдалена Георгиева Малеева е българска тенисистка, достигнала до четвърто място в световната ранглиста. След края на тенис кариерата си Малеева се завръща в България, където активно развива екологичната инициатива Горичка, участва в създаването на Тенис клуб Малееви в София, както и на производство на биохрани. През 2011 и през 2012 година е в челната десетка на класацията за най-влиятелни жени в България.

Тя е най-младата от триото „сестри Малееви“. Започва да тренира тенис на осемгодишна възраст. Започва кариерата си като професионална тенисистка през 1989 г., когато е на 14 години. След 16 години в професионалния тенис спира да се състезава през октомври 2005. Последното ѝ участие е на турнира в Цюрих, където отстъпва на Пати Шнидер в 729-ия мач от професионалната си кариера.

През юли 2004 г. се омъжва за дългогодишния си приятел Любомир Ноков. Имат три деца – Юлия, родена през юни 2007 г., Марко, роден през декември 2008 г., и Нина, родена през август 2012 г.

Кариера 
Като най-малко дете в спортно семейство, пътят на Маги Малеева е до голяма степен още от самото начало предопределен. Става европейска шампионка за девойки до 14 г. през 1988 г. Тя придобива статут на професионална тенисистка през 1989 г. Първата си голяма титла печели в Сан Марино през лятото на 1992 г. С това сестри Малееви стават първите три сестри, спечелили турнир от веригата на женската асоциация WTA. Сред големите ѝ успехи са несъмнено победите в турнира в Москва, който тя печели три пъти – през 1994, 1995 и 2002 г. Последната си титла от турнира Магдалена описва като „най-добрата седмица в кариерата си“, като по пътя към трофея тя побеждава Винъс Уилямс, Амели Моресмо и Линдзи Дейвънпорт.

С победата в Бирмингам през 2003 г. Магдалена става една от малкото тенисистки, печелили турнири на всички основни настилки. В края на 1999 г. с победите си в два поредни турнира – в Патая и Сержи Понтоаз – тя постига 15 последователни мача без загуба. Има общо 60 седмици в топ 10, а през януари 1996 става номер четири в световната ранглиста.

Бивш състезател и капитан на отбора на България за „Фед къп“. За него тя записва общо 41 мача (с 24 победи и 17 загуби).

Измежду многото успехи на Магдалена се нареждат и участията на олимпиадите в Барселона, Атланта и Атина, победата в „Ориндж боул“, както и в неофициалното европейско първенство на закрито „Цюрих оупън“.

През 2010 г. след петгодишно отсъствие от официални състезания взима изненадващо участие в Държавното лично първенство за жени в Пловдив, където става за втори път републиканска шампионка за жени след 1988 г., побеждавайки на финала Изабелла Шиникова.

През 2011 г. се завръща в отбора на България за „Фед къп“ за мачовете на двойки. Печели всичките си срещи, като си партнира със Цветана Пиронкова и Диа Евтимова.

През 2018 г. Магдалена Малеева отново участва в Държавното лично първенство за жени на открито с „уайлд кард“. На финала Малеева губи от Хюлия Велиева от ТК „Pro Sport“ с 5:7 6:2 6:1.

Финали

Титли на сингъл (10 WTA 1 ITF)

Загубени финали на сингъл (11 WTA 1 ITF)

Титли на двойки (5 WTA 1 ITF)

Загубени финали на двойки (5 WTA)

Кариера след края на състезателната ѝ дейност 
През 2004 година Маги Малеева, заедно със семейството си, създава тенис клуб „Малееви“ в София.

През същата година основава модната компания Capasca. През 2006 г. основава „Био България“ ООД, за производство и дистрибуция на био-продукти. „Harmonica“ е марката, под която се предлагат биохраните на фирмата. През 2008 г. отваря магазин „Биомаг“, първия магазин в България само за био- и екопродукти. По-късно „Биомаг“ става верига магазини.

През 2006 г. предприема инициативата „Горичка“, за популяризиране на идеята за устойчиво развитие. През 2010 серия от форуми по теми, като „Родителство“, „Храна“, „Дом“, „Бизнес“, „Промяна“.

През март 2011 година Магдалена е избрана на осмо място в класацията „100-те най-влиятелни жени в България“ от вестник Пари, а през юни 2012 е поставена на 6-о място в същата класация, този път от вестник Капитал.

През юли 2015 година Малеева заедно с Рене Стъбс спечелиха Уимбълдън за ветерани.

Вижте също 
 Юлия Берберян
 Мануела Малеева
 Катерина Малеева

Източници

Външни препратки 
 
 
  Списък с участия за Фед Къп 
  Неофициален сайт на Магдалена Малеева
 „Краят на ерата Малееви“ статия от в. Стандарт за последното и участие 
 „Горичка“
 „Harmonica – био храни“
 „Тенис клуб Малееви“
 „Био България“
 „Биомаг“

Български тенисистки
Родени в София
Българи от арменски произход
Спортисти на летните олимпийски игри 1992